Title: ประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไปนิคมอุตสาหกรรมอมตะนคร (ฉบับที่ 6)

ประกาศกระทรวงอุตสาหกรรม
เรื่อง
การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมอมตะนคร
(ฉบับที่ ๖)

ตามที่ได้มีประกาศกระทรวงอุตสาหกรรม เรื่อง
การจัดตั้งเขตอุตสาหกรรมทั่วไป นิคมอุตสาหกรรมบางปะกง ลงวันที่ ๓ กันยายน ๒๕๓๓
กำหนดให้พื้นที่ตำบลคลองตำหรุ และตำบลหนองไม้แดง อำเภอเมืองชลบุรี จังหวัดชลบุรี
เป็นเขตอุตสาหกรรมทั่วไป ตามมาตรา ๓๖ (๑) แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ ต่อมาได้มีการเปลี่ยนแปลงเขตอุตสาหกรรมทั่วไปดังกล่าว
โดยกำหนดให้พื้นที่ตำบลบ้านเก่า อำเภอพานทอง ตำบลคลองตำหรุ ตำบลดอนหัวฬ่อ
และตำบลหนองไม้แดง อำเภอเมืองชลบุรี จังหวัดชลบุรี เป็นเขตอุตสาหกรรมทั่วไป
ตามประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบางปะกง ฉบับลงวันที่ ๑๐ กันยายน ๒๕๓๕ ฉบับลงวันที่ ๑๒ กรกฎาคม ๒๕๓๗
ฉบับลงวันที่ ๑ กันยายน ๒๕๓๘ ฉบับลงวันที่ ๑๐ มกราคม ๒๕๔๐ และฉบับลงวันที่ ๒๑ เมษายน
๒๕๔๒ ตามลำดับ และต่อมาได้มีประกาศเปลี่ยนแปลงชื่อนิคมอุตสาหกรรมบางปะกงดังกล่าวตามประกาศกระทรวงอุตสาหกรรม
เรื่อง การเปลี่ยนแปลงชื่อ "นิคมอุตสาหกรรมบางปะกง" เป็น
"นิคมอุตสาหกรรมอมตะนคร" ลงวันที่ ๘ เมษายน ๒๕๔๑ นั้น

บัดนี้ เขตอุตสาหกรรมทั่วไป นิคมอุตสาหกรรมอมตะนคร
ได้มีผู้สนใจประสงค์จะลงทุนประกอบอุตสาหกรรมในเขตนี้เป็นจำนวนมาก
สมควรขยายพื้นที่ออกไปอีก อาศัยอำนาจตามความในมาตรา ๕ และมาตรา ๓๖ วรรคสอง
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ รัฐมนตรีว่าการกระทรวงอุตสาหกรรมจึงประกาศเปลี่ยนแปลงเขต
เขตอุตสาหกรรมทั่วไป นิคมอุตสาหกรรมอมตะนคร โดยให้ยกเลิกแผนที่ท้ายประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมบางปะกง ลงวันที่ ๓ กันยายน
๒๕๓๓ ซึ่งแก้ไขเพิ่มเติมโดยประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมอมตะนคร (ฉบับที่ ๕) ลงวันที่ ๒๑ เมษายน ๒๕๔๒ และให้ใช้แผนที่ท้ายประกาศนี้แทน

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๑๘ มีนาคม พ.ศ. ๒๕๔๕
สุริยะ 
จึงรุ่งเรืองกิจ
รัฐมนตรีว่าการกระทรวงอุตสาหกรรม

[เอกสารแนบท้าย]

๑. แผนที่ท้ายประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมอมตะนคร (ฉบับที่ ๖)

(ดูข้อมูลจากภาพกฎหมาย)

พรพิมล/แก้ไข
๑๑ กรกฎาคม
๒๕๔๕

ปิยะธิดา/ปรับปรุง
๒๒ สิงหาคม
๒๕๖๑

[๑] ราชกิจจานุเบกษา
เล่ม ๑๑๙/ตอนพิเศษ ๓๔ ง/หน้า ๓๔/๑๒ เมษายน ๒๕๔๕